20 ലക്ഷം രൂപയുടെ നിരോധിത പുകയില ഉത്പന്നങ്ങള് പോലീസ് പിടികൂടി ഈരാറ്റുപേട്ട: പൂട്ടിയിട്ടിരുന്ന ഗോഡൗണില്നിന്നും 20 ലക്ഷം രൂപയുടെ നിരോധിത പുകയില ഉത്പന്നങ്ങള് പോലീസ് പിടികൂടി. ഈരാറ്റുപേട്ടമുട്ടം റോഡില് കളത്തുകാവ് ഭാഗത്തെ ഗോഡൗണില്നിന്നാണ് ജില്ലാ പോലീസ് മേധാവിയുടെ ലഹരി വിരുദ്ധ സ്ക്വാഡും ഈരാറ്റുപേട്ട പോലീസും ചേര്ന്നു പുകയില ഉത്പന്നങ്ങള് കണ്ടെത്തിയത്. ഗോഡൗണ് വാടകയ്ക്കെടുത്ത നടക്കല് സ്വദേശി ഒളിവിലാണ്. 28 ചാക്കുകളിലായി സൂക്ഷിച്ച പുകയില ഉത്പന്നങ്ങള്ക്കു ചില്ലറവിപണിയില് 20 ലക്ഷം രൂപ വിലമതിക്കുമെന്നു പോലീസ് പറഞ്ഞു. ഓണക്കച്ചവടം ലക്ഷ്യമിട്ടാണ് ഇത്രയധികം സാധനങ്ങള് സൂക്ഷിച്ചതെന്നു സംശയിക്കുന്നു. കളത്തുകടവ് സ്വദേശിയുടെ ഗോഡൗണ് ആറു മാസം മുന്പാണ് നടക്കല് സ്വദേശിയായ യുവാവ് വാടകയ്ക്കെടുത്തത്. റബര് മാറ്റുകള് സൂക്ഷിക്കുന്നതിനും വില്പ്പന നടത്തുന്നതിനുമാണ് ഗോഡൗണ് വാടകയ്ക്കെടുത്തതെന്നു ഉടമ പോലീസിനോട് പറഞ്ഞു. രാത്രികാലങ്ങളില് മാത്രം വാഹനങ്ങള് വന്നുപോകുന്നത് ശ്രദ്ധയില്പ്പെട്ട നാട്ടുകാര് ജില്ലാ പോലീസ് മേധാവിക്കു രഹസ്യവിവരം കൈമാറുകയായിരുന്നു. ജില്ലാ പോലീസ് ചീഫ് ഡി. ശില്പയുടെ നിര്ദേശാനുസരം ജില്ലാ നര്ക്കോട്ടിക് സെല് ഡിവൈഎസ്പി എം.എം. ജോസിന്റെ നേതൃത്വത്തില് ലഹരി വിരുദ്ധ സ്ക്വാഡ് അംഗങ്ങള് പ്രദേശത്ത് കുറച്ചുനാളായി അന്വേഷണം നടത്തിവരികയായിരുന്നു. അന്വേഷണത്തില് ഇവിടെ റബര് മാറ്റുകളുടെ യാതൊരുവിധ ഇടപാടും നടക്കുന്നില്ലെന്നും നിരോധിത പുകയില ഉത്പന്നങ്ങളാണ് ഇവിടെ സൂക്ഷിക്കുന്നതെന്നും കണ്ടെത്തി. നര്ക്കോട്ടക് സെല് ഡിവൈഎസ്പി എം.എം. ജോസ്, പാലാ ഡിവൈഎസ്പി ബി. പ്രഫുല്ലചന്ദ്രന്, ഈരാറ്റുപേട്ട എസ്എച്ച്ഒ പ്രസാദ് ഏബ്രഹാം വര്ഗീസ്, എസ്ഐമാരായ എം.എം. അനുരാജ്, ഷാജുദീന് റാവുത്തര്, എസ്സിപിഒമാരായ സജിമോന്, ദിലീപ്, അഭിലാഷ്, ലഹരി വിരുദ്ധ സ്ക്വാഡ് അംഗങ്ങളായ ശ്രീജിത്ത് ബി. നായര്, തോംസണ് കെ. മാത്യു, ഷമീര് സമദ്, പ്രതീഷ് രാജ്, കെ.ആര്. അജയകുമാര്, വി.കെ. അനീഷ്, പി.എം. ഷിബു, എസ്. അരുണ് എന്നിവരാണു പരിശോധന നടത്തിയത്. ഓണത്തിനോടനുബന്ധിച്ചു വരുംദിവസങ്ങളില് ശക്തമായ പരിശോധന നടത്തുമെന്നു പോലീസ് അറിയിച്ചു.